**ELŐTERJESZTÉS**

**Szombathely Megyei Jogú Város Közgyűlésének**

**2024. december 19-i ülésére**

**Javaslat a helyi építészeti tervtanácsról szóló önkormányzati rendelet megalkotására**

2024. október 1-jén hatályba lépett *a magyar építészetről szóló* *2023. évi C. törvény* (a továbbiakban: Méptv.) több rendelkezése.

A Méptv. 225. § (1) bekezdés 4. pontjában kapott felhatalmazás alapján a Kormány megalkotta *az építészeti és településrendezési tervtanácsokról szóló* *283/2024. (IX. 30.) Korm. rendeletet* (a továbbiakban: Kormányrendelet), amely szintén 2024. október 1-jén lépett hatályba.

A Méptv. 63. § (1) bekezdése értelmében a járásszékhely városokban helyi építészeti tervtanácsot kell működtetni.

A Méptv. 225. § (8) bekezdés 3. pontja alapján felhatalmazást kapott a települési önkormányzat, hogy rendeletben állapítsa meg a helyi építészeti tervtanács létrehozásáról, működési feltételeiről, eljárási szabályainak megállapításáról szóló szabályokat.

A Kormányrendelet részletesen tartalmazza a helyi építészeti tervtanácsra vonatkozó előírásokat, a tervtanács összetételét, a tervtanácsi eljárást, a benyújtandó dokumentáció tartalmi követelményeit, a minősítés szempontjait, a tervtanácsi véleményt. A Kormányrendelet 35. §-a alapján a tervtanácsi eljárás díj- és illetékmentes. A tervtanács tagjait a tervtanács ügyrendjében meghatározott mértékű tiszteletdíj illeti meg. Nem jár tiszteletdíj a tervtanács részéről az illetékes főépítésznek.

Fentiek alapján szükségessé vált a helyi építészeti tervtanácsról szóló rendeletet megalkotni. Tekintettel arra, hogy a Kormányrendelet részletes szabályozást tartalmaz, az önkormányzati rendelet csak néhány, a magasabb szintű jogszabályban nem szabályozott normát tartalmaz. Szabályozásra került a felkért tagok száma, amit 10 főben javaslunk megállapítani, a bírálandó esetkörök, továbbá a bírálatra fordítható összegek maximuma.

A tervtanács munkájának szervezését, titkársági feladatait, valamint a működésével kapcsolatos adminisztratív feladatokat a Polgármesteri Hivatal főépítészi feladatokat ellátó szervezeti egysége fogja ellátni.

A tervtanács működéséhez szükséges források fedezetét az Önkormányzat a mindenkori éves költségvetésében kell biztosítani.

Minden egyéb szabályt a tervtanács ügyrendje tartalmaz.

A rendeletben szükséges rendelkezni Szombathely Megyei Jogú Város Önkormányzata Építészeti - Műszaki Tervtanácsának létrehozásáról, működési rendjéről szóló 21/2013. (VI.6.) önkormányzati rendelet hatályon kívül helyezéséről.

Kérem a Tisztelt Közgyűlést, hogy az előterjesztést megtárgyalni, a rendeletet megalkotni szíveskedjék.

**Szombathely, 2024. december „ ”**

**/: Dr. Nemény András :/**